માં શબ્દને કોઇ વર્ણનની જરૂર નથી. “માં” એ શબ્દને કોઇ વ્યાખ્યા, કોઇ શબ્દજાળના બંધનમાં ન બાંધી શકાય. સ્ત્રીને ખબર પડે કે તે ગર્ભવતી છે, ગર્ભના ચિહ્નો દેખાય ત્યારથી એ લાગણીનો તાર બંધાય છે, અને માતા – સંતાનનો અનેરો સંબંધ શરૂ થાય છે. એવા જીવ સાથે એ કેટકેટલી વાતો કરે છે જે હજી દુનિયામાં આવ્યું પણ નથી, તેની સાથે, તેની બંધ આંખોથી માં કેટકેટલા સ્વપ્નો જુએ છે. પોતાના શરીરના એક ભાગ રૂપે વિકસતા એ જીવ પ્રત્યે તેનો ભાવ, તેની મમતા કેટકેટલા સ્વરૂપે વરસે છે ! પ્રસવ પછી નાનકડું બાળક જ્યારે પ્રથમ વખત તેની માતાના હાથમાં આવે છે ત્યારથી તેને ઓળખતું હોય છે. અરે એ પહેલાથી !